Fuq l-għatba tal-Qorti, ftit tal-ħin wara li Erin Tanti kien akkużat bil-qtil ta’ Lisa Maria, il-kuġin tal-vittma Winston J.Zahra għamel stqarrija f’isem il-familja  fejn sostna li se jkunu qegħdin jistennew b’paċenzja biex is-sistema tal-ġustizzja taħdem fix-xhur li ġejjin. Is-Sur Zahra qal li għal dawn l-aħħar ġimagħtejn mid-diżgrazzja ta’ Lisa Maria huma qagħdu kwieti u attenti biex ma jagħmlux kummenti fil-midja dwar il-każ. Qal li huma ħafna aktar milli konxji li kien hemm spekulazzjoni kbira u kummenti f’xi sezzjonijiet tal-midja lokali li komplew iżiedu mal-uġigħ tal-qraba ta’ Lisa Marie. Minkejja dan qalu li jifhmu u jirrispettaw il-fatt li l-pulizija kellha bżonn iż-żmien tagħha biex jagħmlu l-investigazzjonijiet bl-aħjar mod li setgħu u mingħajr indħil. L-akkużi jitkellmu weħidhom Winston J.Zahra qal li l-akkużi li tressqu llum fil-konfront ta’ Tanti, għalliem fdat bil-kura tal-istudenti, huma ċari daqs il-kristall. Huwa kien akkużat bi qtil volontarju ta’ Lisa Marie minbarra numru ta’ akkużi oħrajn. “Miniex se nelabora dwar l-akkużi jew kull xorta ta’ evidenza hekk kif il-post fejn għandu jsir dan huwa fil-Qorti u l-familja mhux se tikkumment bl-ebda mod, la issa u lanqas matul il-proċess. Qal li minkejja l-uġigħ kbir li sofrew bit-telfa ta’ Lisa Marie se jkunu qegħdin jistennew bil-paċenzja biex issir ġustizzja fix-xhur li ġejjin. “Lisa Marie kienet tifla sabiħa ta’ 15-il sena” Winston J.Zahra sostna li bħal l-biċċa l-kbira tat-tfajliet ta’ 15-il sena hija kellha l-isfidi tagħha, il-jiem sbiħ u koroh tagħha. Madankollu Lisa Maria kienet intelliġenti u tifla b’talenti kbar. Kienet mistħija u kunfidenti, qal Zahra. Sostna li bħal kull tifla oħra kienet ribelluża, anzjuża u vulnerabbli. Qal li Lisa Maria kienet qed tħares ‘il quddiem għall-futur tagħha. “Kienet eċċitata ħafna biex ittemm l-eżamijiet  u biex tgawdi s-sajf. Kienet impenjata  tippjana xi studji kienet se tibda tistudja fis-Sixth form u eċċitata dwar il-progress fl-arti,” qal is-Sur Zahra. Huwa sostna wkoll li hija dejjem kienet titkellem skont kif taħsibha , iżda dejjem għamlet dan b’rispett. Huwa rringrazzja lill-pulizija għax-xogħol kbir li wettqu matul l-aħħar ġimgħat, kif ukoll lill-ħbieb tal-familja li wrew l-appoġġ tagħhom lil missier Lisa Maire, Tony,.